เจ้าของที่นาหานอมินีรับเงิน
เล็งซอยย่อยที่ดินสวมสิทธิขึ้นทะเบียนเกษตรกรโอดนายทุนเตรียมขึ้นค่าเช่า
7 ต.ค. 2557

เล็งซอยย่อยที่ดินสวมสิทธิขึ้นทะเบียนเกษตรกรโอดนายทุนเตรียมขึ้นค่าเช่า
ปัญหาเงินช่วยชาวนาบานปลาย เจ้าของที่ดินขึ้นค่าเช่า แฉนายทุนซอยที่ดิน จ้างตัวแทนสวมสิทธิรับเงิน
ชาวนาหลายรายในพื้น จ.ชัยนาท เปิดเผยว่า นอกจากเจ้าของที่นาจะขอส่วนแบ่งเงินที่รัฐบาลช่วยเหลือชาวนาไร่ละ 1,000 บาท รายละไม่เกิน 15 ไร่แล้ว ล่าสุดเจ้าของที่นาหลายรายขอขึ้นราคาค่าเช่าที่นา ซึ่งเดิมราคาค่าเช่าไร่ละ 1,000 บาทต่อ 1 รอบทำนา ขึ้นเป็นรอบละ 1,300 บาท โดยอ้างว่าการทำนาทุกรอบทำให้ดินเสื่อม แต่ชาวนาได้รับเงินช่วยเหลือฝ่ายเดียว ซึ่งไม่ยุติธรรมกับเจ้าของที่นา
“ขอให้จับตานายทุนจะนำที่นาดอนหรือนาที่ไม่มีผู้เช่ามาแตกสัญญา เพื่อขอขึ้นทะเบียนเกษตรกรรับเงินช่วยเหลือดังกล่าว เพราะระยะเวลาจากนี้ไปจนถึงสิ้นสุดการลงทะเบียนในวันที่ 31 ต.ค. นายทุนยังสามารถให้คนของตัวเองไถหว่านปลูกข้าวได้ทัน เพื่อขึ้นทะเบียนรับเงินช่วยเหลือได้ ซึ่งเจ้าหน้าที่รัฐที่เกี่ยวข้องจะต้องเข้มงวดให้มากขึ้น” นายธวัช (นามสมมติ) ชาวนา อ.เมือง จ.ชัยนาท กล่าว
นายเสมียน หงส์โต ประธานเครือข่ายชาวนาภาคกลาง กล่าวว่า ขอให้หน่วยงานรัฐที่เกี่ยวข้องกับการจ่ายเงินช่วยเหลือชาวนาไร่ละ 1,000 บาท เข้มงวดและใช้กฎหมายอย่างจริงจังกับเจ้าของที่นาที่ขอส่วนแบ่งจากชาวนาแลกกับการออกหลักฐานการเช่าที่นาให้ชาวนาขึ้นทะเบียนเพื่อขอรับเงิน
“มีสัญญาณมาจากเจ้าของนาบางคนในหลายพื้นที่ ไม่ยอมให้หลักฐานกับเกษตรกรผู้เช่านามาขึ้นทะเบียนเกษตรกร โดยประวิงเวลามีข้อต่อรองจะขอมีเอี่ยวส่วนแบ่งในเงินช่วยเหลือของรัฐบาล บางรายขอแบ่ง 5,000 บาท บางรายขอแบ่ง 1 หมื่นบาท และบางรายต้องการฮุบทั้งหมด เรื่องนี้กระทบกับชาวนามาก กลืนไม่เข้าคายไม่ออก ก่อนนี้เจ้าของที่เคยรับปากจะลดราคาค่าเช่า แต่พอเอาเข้าจริงก็ขู่ชาวนาว่า ถ้าไม่ให้ขึ้นราคาก็ไม่ให้เช่าทำนาต่อ” ประธานเครือข่ายชาวนาภาคกลาง กล่าว
ด้าน นายธีระศักดิ์ ขุมเงิน เกษตรกร จ.ชัยนาท กล่าวว่า ข้อวิตกว่านายทุนจะสวมสิทธิรับเงินนั้นเป็นไปได้ยาก เพราะระบบการขึ้นทะเบียนจะใช้การลงทะเบียนแบบออนไลน์ตรวจสอบข้อมูลได้ทันที โดยใช้เลขบัตรประชาชน เลขโฉนดที่ดิน หากมีการนำที่นาผืนใหญ่ที่เคยขึ้นทะเบียนแล้วมาแบ่งเช่าใหม่ แล้วนำมาขึ้นทะเบียนซ้ำระบบจะแจ้งเตือน ส่วนกรณีที่นาที่ยังไม่มีการขึ้นทะเบียนแล้วแบ่งแยกหลายแปลงเพื่อขึ้นทะเบียน หากระบบพบว่าชาวนารายนี้เคยขึ้นทะเบียนไว้แล้วโดยทำนาแปลงอื่นก็จะขึ้นทะเบียนไม่ได้เช่นกัน